KOMISIJAS REGULA (ES) 2021/1110

(2021. gada 6. jūlijs),

ar ko attiecībā uz ametoktradīna, biksafēna, fenazakvīna, spinetorāma, teflutrīna un tiēnkarbazonmetila maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 II un III pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 49. panta 2. punktu,

tā kā:

(1) Ametoktradīna, biksafēna, fenazakvīna, spinetorāma un teflutrīna maksimālie atlieku līmeņi (MAL) tika noteikti Regulas (EK) Nr. 396/2005 III pielikuma A daļā. Tiēnkarbazonmetila MAL ar Regulu (EK) Nr. 396/2005 netika noteikti, un, tā kā šī darbīgā viela minētās regulas IV pielikumā nav iekļauta, tiek piemērota minētās regulas 18. panta 1. punkta b) apakšpunktā noteiktā sākotnējā vērtība 0,01 mg/kg.

(2) Eiropas Pārtikas nekaitīguma iestāde (“Iestāde”) saskaņā ar Regulas (EK) Nr. 396/2005 (2) 12. panta 1. punktu iesniedza pamatotu atzinumu par spēkā esošajiem ametoktradīna MAL. Tā ieteica pazemināt MAL dārzeņpipariem/paprikai. Attiecībā uz citiem produktiem tā ieteica paaugstināt vai saglabāt spēkā esošos MAL. MAL attiecībā uz šiem produktiem spēkā esošajā vai Iestādes noteiktajā līmenī būtu jānosaka Regulas (EK) Nr. 396/2005 II pielikumā. Iestāde turklāt secināja, ka par MAL, ko piemēro lielajiem loksīpoliem un Velsas sīpoliem, miežiem, auzām, rudziem, kviešiem, apiņiem, cūku muskuļiem, taukaudiem, aknām un nierēm, liellopu muskuļiem, taukaudiem, aknām, nierēm un pienam, aitu muskuļiem, taukaudiem, aknām, nierēm un pienam, kazu muskuļiem, taukaudiem, aknām, nierēm un pienam, zirgu muskuļiem, taukaudiem, aknām, nierēm un pienam, mājputnu muskuļiem, taukaudiem, aknām un nierēm, un putnu olām, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Risks patērētājiem nepastāv, tāpēc MAL attiecībā uz šiem produktiem spēkā esošajā vai Iestādes noteiktajā līmenī būtu jānosaka Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(3) Attiecībā uz biksafēnu Iestāde saskaņā ar Regulas (EK) Nr. 396/2005 (3) 12. panta 1. punktu iesniedza pamatotu atzinumu par spēkā esošajiem MAL. Tā ieteica pazemināt MAL linsēklām, sinepju sēklām, miežiem un auzām. Attiecībā uz citiem produktiem tā ieteica paaugstināt vai saglabāt spēkā esošos MAL. Pamatojoties uz augsekas kultūru pētījumiem un ņemot vērā to, ka nevar pilnībā izvairīties no atlieku uzsūkšanās pēckultūrās, tika noteikti konkrēti MAL, kuros ņemta vērā atlieku uzņemšana no augsnes, attiecībā uz galda bietēm, burkāniem, sakņu selerijām, mārrutkiem, topinambūriem, pastinakiem, sakņu pētersīļiem, redīsiem, puravlapu plostbāržiem, kāļiem, rāceņiem, zāļu tējām no saknēm, kā arī cukurbiešu saknēm un cigoriņu saknēm. MAL attiecībā uz šiem produktiem spēkā esošajā vai Iestādes noteiktajā līmenī būtu jānosaka Regulas (EK) Nr. 396/2005 II pielikumā.

(4) Attiecībā uz fenazakvīnu Iestāde saskaņā ar Regulas (EK) Nr. 396/2005 (4) 12. panta 1. punktu iesniedza pamatotu atzinumu par spēkā esošajiem MAL. Tā ieteica pazemināt MAL gurķiem, melonēm un arbūziem. Attiecībā uz citiem produktiem tā ieteica paaugstināt vai saglabāt spēkā esošos MAL. Iestāde turklāt secināja, ka par MAL, ko piemēro citrusaugļiem, sēkleņiem, zemenēm, tomātiem un tējām, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Risks patērētājiem nepastāv, tāpēc MAL attiecībā uz šiem produktiem spēkā esošajā vai Iestādes noteiktajā līmenī būtu jānosaka Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(5) Attiecībā uz spinetorāmu Iestāde saskaņā ar Regulas (EK) Nr. 396/2005 (5) 12. panta 1. punktu iesniedza pamatotu atzinumu par spēkā esošajiem MAL. Tā ierosināja mainīt atlieku definīciju. Iestāde ieteica pazemināt MAL apelsīniem, mandarīniem, plūmēm, ličī, mango, kartupeļiem, sīpoliem, tomātiem, dārzeņpipariem/paprikai, baklažāniem, gurķiem, pipargurķīšiem, tumšzaļajiem kabačiem, melonēm, ķirbjiem, arbūziem, cukurkukurūzai, brokoļiem, ziedkāpostiem, Briseles kāpostiem, galviņkāpostiem, salātiem, spinātiem, pupām (ar pākstīm), puraviem un cukurbiešu saknēm. Attiecībā uz citiem produktiem tā ieteica paaugstināt vai saglabāt spēkā esošos MAL. MAL attiecībā uz šiem produktiem spēkā esošajā vai Iestādes noteiktajā līmenī būtu jānosaka Regulas (EK) Nr. 396/2005 II pielikumā. Ņemot vērā Beļģijas sniegto papildu informāciju par labu lauksaimniecības praksi un to, ka risks patērētājiem nepastāv, spēkā esošais MAL kressalātiem un citiem dīgstiem un dzinumiem, kā arī barbarejām būtu jāiekļauj Regulas (EK) Nr. 396/2005 II pielikumā. Iestāde turklāt secināja, ka par MAL, ko piemēro koku riekstiem, sēkleņiem, aprikozēm, galda vīnogām un vīna vīnogām, kazenēm, ziemeļu kaulenēm, dzērvenēm, ērkšķogām (dzeltenajām, sarkanajām un zaļajām), mežrožu paaugļiem, zīdkoka ogām (baltajām un melnajām), vilkābeles ogām, plūškoka ogām, galda olīvām, sojas pupām, kokvilnas sēklām, olīvām eļļas ražošanai, kukurūzai, liellopu taukaudiem, aknām un nierēm, zirgu taukaudiem, aknām un nierēm, mājputnu taukaudiem un aknām, un putnu olām, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Risks patērētājiem nepastāv, tāpēc MAL attiecībā uz šiem produktiem spēkā esošajā vai Iestādes noteiktajā līmenī būtu jānosaka Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(6) Attiecībā uz teflutrīnu Iestāde saskaņā ar Regulas (EK) Nr. 396/2005 (6) 12. panta 1. punktu iesniedza pamatotu atzinumu par spēkā esošajiem MAL. Tā ieteica pazemināt MAL lapu cigoriņiem un cigoriņu saknēm. Attiecībā uz citiem produktiem tā ieteica paaugstināt vai saglabāt spēkā esošos MAL. MAL attiecībā uz šiem produktiem spēkā esošajā vai Iestādes noteiktajā līmenī būtu jānosaka Regulas (EK) Nr. 396/2005 II pielikumā. Iestāde turklāt secināja, ka par MAL, ko piemēro sakņu selerijām, redīsiem, kāļiem, rāceņiem, tomātiem, baklažāniem, melonēm, arbūziem, cukurkukurūzai, salātu baldriņiem, kressalātiem un citiem dīgstiem un dzinumiem, barbarejām, sējas pazvērītēm/rukolas salātiem, brūnajām sinepēm, augu (tostarp Brassica ģints sugu) jaunajām lapiņām, selerijām, fenheļiem, rabarberiem, saulespuķu sēklām, rapšu sēklām, sojas pupām, kokvilnas sēklām, miežiem, kukurūzai, prosai, auzām, rudziem, sorgo, kviešiem, mājputnu muskuļiem, taukaudiem, aknām, nierēm un pārtikai izmantojamiem subproduktiem, un putnu olām, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Risks patērētājiem nepastāv, tāpēc MAL attiecībā uz šiem produktiem spēkā esošajā vai Iestādes noteiktajā līmenī būtu jānosaka Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(7) Attiecībā uz tiēnkarbazonmetilu Iestāde saskaņā ar Regulas (EK) Nr. 396/2005 (7) 12. panta 1. punktu iesniedza pamatotu atzinumu par spēkā esošajiem MAL. Tā ieteica noteikt MAL, kas vienādi ar noteikšanas robežu (NR). Minētie MAL būtu jānosaka Regulas (EK) Nr. 396/2005 II pielikumā.

(8) Iestādes sniegtajos pamatotajos atzinumos ņemti vērā spēkā esošie Codex maksimālie atlieku līmeņi (CXL). MAL noteikšanā ir ņemti vērā CXL, kas ir droši patērētājiem Savienībā.

(9) Attiecībā uz produktiem, uz kuriem lietot attiecīgo augu aizsardzības līdzekli nav atļauts un attiecībā uz kuriem nav noteiktas importa pielaides vai CXL, būtu jānosaka MAL, kas vienādi ar īpatnējo NR, vai būtu jāpiemēro sākotnējais MAL, kā noteikts Regulas (EK) Nr. 396/2005 18. panta 1. punkta b) apakšpunktā.

(10) Par vajadzību koriģēt dažas noteikšanas robežas Komisija ir apspriedusies ar Eiropas Savienības references laboratorijām pesticīdu atlieku noteikšanai. Attiecībā uz vairākām vielām, uz kurām attiecas šī regula, minētās laboratorijas secināja, ka dažām precēm tehnikas attīstība prasa noteikt īpatnējās noteikšanas robežas.

(11) Balstoties uz Iestādes sniegtajiem pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(12) Par jaunajiem MAL notika apspriešanās ar Savienības tirdzniecības partneriem Pasaules tirdzniecības organizācijā, un to komentāri ir ņemti vērā.

(13) Tāpēc Regula (EK) Nr. 396/2005 būtu attiecīgi jāgroza.

(14) Lai nodrošinātu produktu normālu tirdzniecību, pārstrādi un patēriņu, šajā regulā būtu jāparedz pārejas pasākumi attiecībā uz produktiem, kuri ir ražoti pirms MAL grozījumiem un par kuriem informācija liecina, ka tiek saglabāts augsts patērētāju aizsardzības līmenis.

(15) Pirms grozīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie operatori varētu sagatavoties no MAL grozījumiem izrietošo jauno prasību izpildei.

(16) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants Regula (EK) Nr. 396/2005 tās redakcijā pirms grozījumiem, kas izdarīti ar šo regulu, joprojām tiek piemērota produktiem, kuri Savienībā ražoti vai tajā importēti pirms 2021. gada 27. jūlija.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2022. gada 27. janvāra.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 6. jūlijā Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Eiropas Pārtikas nekaitīguma iestāde. Reasoned opinion on the review of the existing maximum residue levels for ametoctradin according to Article 12 of Regulation (EC) No 396/2005. EFSA Journal 2020; 18(1): 5990.

(3) Eiropas Pārtikas nekaitīguma iestāde. Reasoned opinion on the review of the existing maximum residue levels for bixafen according to Article 12 of Regulation (EC) No 396/2005. EFSA Journal 2020; 18(1): 5998.

(4) Eiropas Pārtikas nekaitīguma iestāde. Reasoned opinion on the review of the existing maximum residue levels for fenazaquin according to Article 12 of Regulation (EC) No 396/2005. EFSA Journal 2020; 18(1): 5955.

(5) Eiropas Pārtikas nekaitīguma iestāde. Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005. EFSA Journal 2020; 18(3): 5997.

(6) Eiropas Pārtikas nekaitīguma iestāde. Reasoned opinion on the review of the existing maximum residue levels for tefluthrin according to Article 12 of Regulation (EC) No 396/2005. EFSA Journal 2020; 18(1): 5995.

(7) Eiropas Pārtikas nekaitīguma iestāde. Reasoned opinion on the review of the existing maximum residue levels for thiencarbazone-methyl according to Article 12 of Regulation (EC) No 396/2005. EFSA Journal 2020; 18(1): 5957.